NARIADENIE KOMISIE (ES) č. 147/2007
z 15. februára 2007,
ktorým sa prispôsobujú určité rybné kvóty na obdobie rokov 2007 - 2012 v súlade s článkom 23 ods. 4 nariadenia Rady (ES) č. 2371/2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 23 ods. 4,
keďže:
(1)
Rada prijala nariadenia, ktorými sa na roky 2001, 2002, 2003, 2004 a 2005 ustanovujú rybolovné možnosti a súvisiace podmienky pre určité zásoby rýb a skupiny zásob rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (2).
(2)
Po vnútroštátnych vyšetrovaniach uskutočnených v rokoch 2005 a 2006 Spojeným kráľovstvom Spojené kráľovstvo spolu s Írskom informovalo Komisiu, že v období od roku 2001 do roku 2004 prekročili v určitých zónach rybolovné možnosti, ktoré im boli pridelené, pokiaľ ide o úlovky makrel (Spojené kráľovstvo a Írsko) a sleďa (Spojené kráľovstvo).
(3)
V roku 2006, po uverejnení nariadenia (3), ktoré upravuje isté rybolovné kvóty na rok 2006 podľa nariadenia Rady (ES) č. 847/96 (4), Spojené kráľovstvo ďalej informovalo Komisiu o dodatočnom množstve makrel vylovených navyše v roku 2005.
(4)
V článku 23 ods. 4 nariadenia (ES) č. 2371/2002 sa uvádza, že Komisia zníži budúce rybolovné možnosti pre členské štáty, ak sa preukázalo, že prekročili rybolovné možnosti, ktoré im boli pridelené.
(5)
Podľa článku 2 nariadenia (ES) č. 2371/2002 spoločná politika v oblasti rybolovu zabezpečí také využívanie živých vodných zdrojov, ktoré umožní trvalo udržateľné ekonomické, environmentálne a sociálne podmienky.
(6)
Vzhľadom na skutočnosť, že prekročenie rybolovných limitov sa vyskytlo počas niekoľkých rokov, a vzhľadom na potrebu prihliadať na ekonomickú a sociálnu situáciu príslušných rybných sektorov dotknutých členských štátov a čo najviac obmedziť negatívny dosah na tieto sektory je vhodné odpočítať navyše vylovené množstvá počas obdobia dlhšieho ako jeden rok.
(7)
Kvóty na makrelu mali v rokoch 2001 až 2004 klesajúcu tendenciu. Aby sa predišlo nerovnomernému dosahu znížení, je potrebné uplatniť korekčný faktor na množstvá, o ktoré majú byť kvóty na makrelu znížené v rozsahu množstiev vylovených navyše v období rokov 2001 až 2004.
(8)
Dodatočné množstvo makrel, ktoré Spojené kráľovstvo vylovilo navyše v roku 2005, sa má odpočítať z kvóty pridelenej Spojenému kráľovstvu na rok 2007.
(9)
Plán znižovania bude zlučiteľný s vedeckým odporúčaním, keďže celkové povolené množstvo úlovkov makrel a sleďov bude v nadchádzajúcich rokoch založené na vedeckom odporúčaní, ktoré prihliadne na upravené množstvo úlovkov vyplývajúce zo znížených kvót.
(10)
Korekčný faktor by mal zodpovedať celkovému povolenému množstvu úlovkov makrel na rok 2006, vyjadrenému ako percentuálny podiel priemerného celkového povoleného množstva úlovkov na roky 2001 - 2004.
(11)
S cieľom vyhnúť sa nepriaznivým ekonomickým a sociálnym následkom by navyše množstvá, ktoré sa v danom roku odpočítavajú, nemali prekročiť istý percentuálny podiel ročnej kvóty. Je vhodné stanoviť tento podiel na 15 %.
(12)
V prípade, že množstvo, ktoré má byť v danom roku odpočítané, prekročí 15 % ročnej kvóty, obdobie znižovania sa predĺži tak, aby sa odpočítané množstvo rovnalo 15 % alebo bolo nižšie.
(13)
Zohľadní sa žiadosť dotknutých členských štátov o zníženie určených kvót o menšiu časť v roku 2007 ako v nasledujúcich rokoch 2008 až 2012.
(14)
Výbor pre rybné hospodárstvo a akvakultúru nedoručil stanovisko v lehote stanovenej jeho predsedom,
PRIJALA TOTO NARIADENIE:
Článok 1
Kvóty na makrelu obyčajnú (Scomber scombrus) a na sleďa obyčajného (Clupea harengus) pridelené Írsku a Spojenému kráľovstvu na roky 2007 - 2012 sa znižujú podľa prílohy I a prílohy II.
Článok 2
Množstvá odpočítavané v danom roku neprekročia 15 % príslušnej ročnej kvóty.
Článok 3
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. februára 2007